**ΔΕΛΤΙΟ ΤΥΠΟΥ**

**Δευτέρα, 23 Απριλίου 2018**

Το **Σάββατο, 21 Απριλίου 2018**, στο **Θέατρο Κολλεγίου Αθηνών – Κολλεγίου Ψυχικού** πραγματοποιήθηκε με ιδιαίτερη επιτυχία η απονομή βραβείων στα Γυμνάσια και τα Λύκεια, δημόσια και ιδιωτικά, που διακρίθηκαν στον **2ο Πανελλήνιο Μαθητικό Διαγωνισμό Ταινιών Μικρού Μήκους,** με θέμα: **«Filmmakers 2018 - Oι μαθητές κινηματογραφούν…».**

H συμμετοχή των σχολείων στον φετινό διαγωνισμό ήταν μεγαλύτερη σε σχέση με τον περσινό, γεγονός που αποδεικνύει και την εξαιρετική επιτυχία του**.** Ογδόντα σχολεία από όλη τη χώρα υπέβαλαν ταινίες μικρού μήκους και τριάντα δύο από αυτά απέσπασαν διάκριση για τις κατηγορίες: **Μυθοπλασίας, Ντοκιμαντέρ και Ελεύθερης Καλλιτεχνικής Έκφρασης (VideoClip, VideoArt, VideoDance, Animation)**. Απονεμήθηκαν συνολικά **27 βραβεία και 6 έπαινοι**. Η εκδήλωση που παρουσίασε η ηθοποιός Τζένη Μπότση, άνοιξε με την **Brass Band** Κολλεγίου Αθηνών – Κολλεγίου Ψυχικού με τον καθηγητή κ. Δημήτρη Παπαγγελόπουλο και η οποία ερμήνευσε μουσικά θέματα από κινηματογραφικές ταινίες και έκλεισε με τις υπέροχες ρόκ Μπαλάντες από την **Unplugged Orchestra** των μαθητών Κολλεγίου Αθηνών – Κολλεγίου Ψυχικού με τον καθηγητή τους κ. Στέφανο Τσοκάκη, να συνοδεύει στο πιάνο. Το γεγονός, ότι ο διαγωνισμός αγκαλιάστηκε για δεύτερη συνεχή χρονιά με ενδιαφέρον και αγάπη από τους μαθητές και τους εκπαιδευτικούς σε όλη την Ελλάδα, δηλώνει η ότι συγκεκριμένη πολιτιστική πρωτοβουλία γίνεται θεσμός.

Η απονομή των βραβείων, που φιλοξενήθηκε και φέτος, στον χώρο του Θεάτρου Κολλεγίου Αθηνών – Κολλεγίου Ψυχικού, ανάδειξε με τον καλύτερο τρόπο τις μαθητικές, καλλιτεχνικές δημιουργίες. Το ακροατήριο βίωσε έντονες και συγκινητικές στιγμές υψηλού ήθους, μέσα από τις κινηματογραφικές προβολές που εξέφραζαν τόσο την ευαισθησία των μαθητών όσο και την προσπάθεια προσέγγισης της εικόνας ως μορφή τέχνης μέσα από την εκπαιδευτική διαδικασία. Την εκδήλωση τίμησαν και χαιρέτισαν οι κ.κ.: **Αθανάσιος Φαλούκας, Διευθυντής Δευτεροβάθμιας Εκπαίδευσης Β’ Αθήνας και Richard Jackson, President Κολλεγίου Αθηνών – Κολλεγίου Ψυχικού**. Επίσης, τίμησαν με την παρουσία τους, o **Αντιδήμαρχος Παιδείας δια βίου Mάθησης και Πολιτισμού Δήμου Αγ. Παρασκευής κ Παναγιώτης Γκόνης**, **εκπρόσωποι της Τοπικής Αυτοδιοίκησης, Στελέχη της Εκπαίδευσης**, καθώς και τα **Μέλη της Κριτικής Επιτροπής**. Κυρίως, όμως, παρευρέθηκαν μαθητές και εκπαιδευτικοί από όλη τη χώρα, που ταξίδεψαν από την **Κρήτη, τη Σύρο, τη Θεσσαλονίκη, την Κατερίνη, την Αμαλιάδα, την Αιτωλοακαρνανία** και **άλλα μέρη της περιφέρειας**, δίνοντας στην όμορφη βραδιά χαρακτήρα γιορτής. **Κοινός στόχος: η συνέχιση της καλλιτεχνικής δημιουργίας των μαθητών και η επόμενη συνάντηση, ένα χρόνο αργότερα!**